Mikil öryggisgæsla verður við athöfnina þegar Joe Biden verður settur í embætti forseta Bandaríkjanna 20. þessa mánaðar. Gæsla hefur þegar víða verið efld enda búist við mótmælum í Washington og víðsvegar um land í aðdraganda embættistökunnar.
Bandaríska alríkislögreglan FBI telur að verið sé að undirbúa víðtæk mótmæli í höfuðborginni Washington og víðs vegar um Bandaríkin næstu daga í aðdraganda embættistöku Joes Biden í næstu viku. Búast megi við að sumir mótmælendur verði vopnaðir.
Fréttastofan AP greinir frá þessu og vísar í innahúspóst hjá alríkislögreglunni. FBI telur að verið sé að skipuleggja mótmæli í höfuðborgum flestra ríkja Bandaríkjanna. Þau hefjist líklega á laugardag og í höfuðborginni Washington daginn eftir. Þau kunni að standa fram yfir embættistöku Bidens. Alríkislögreglan segist ekki skipta sér af friðsamlegum mótmælum, einungis þar sem öryggi fólks væri hætta búin vegna ofbeldis og skemmdarverka. AP hefur eftir Michael Plati, sem hefur umsjón með öryggisgæslu við embættistökuna, að við athöfnina í Washington þann 20. þessa mánaðar verði margar öryggisstonfanir með samstarf eins og við aðra atburði er flokkist undir þjóðaröryggi. Athöfnin verður að venju við þinghúsið, en vegna árásarinnar í síðustu viku verður margt með öðrum hætti en við fyrri athafnir, að sögn AP. Frá sunnudegi verði um 10.000 þjóðvarðliðar við öryggisgæslu í Washington, varðstöðvum og girðingum verði fjölgað og leitað verði á fólki með málmleitartækjum. Yogananda Pittman, starfandi yfirmaður lögregluliðs þinghússins, segir að fyrir liggi áætlanir um aukna gæslu og lóðin í kringum þinghúsið yrði ekki opin almenningi. Vegna COVID-19 er búist við að allt verði lágstemmdara en áður, enda hefur Biden hvatt stuðningsmenn sína til að halda sig heima og fylgjast með innsetningunni og atburðum henni tengdri í sjónvarpi.
Mikil öryggisgæsla verður við athöfnina þegar Joe Biden verður settur í embætti forseta Bandaríkjanna 20. þessa mánaðar. Gæsla hefur þegar víða verið efld enda búist við mótmælum í Washington og víðsvegar um land í aðdraganda embættistökunnar.